C 347/72
EL
Επίσημη Εφημερίδα της Ευρωπαϊκής Ένωσης
9.9.2022
Τετάρτη 9 Μαρτίου 2022
Π.
λαμβάνοντας υπόψη ότι οι προσπάθειες εργαλειοποίησης ευάλωτων ομάδων, συμπεριλαμβανομένων των εθνικών μειονοτήτων και της εθνικής διασποράς που ζει στο έδαφος της ΕΕ, αποτελούν σημαντικό στοιχείο των στρατηγικών εξωτερικής παρέμβασης·
ΠΑ. λαμβάνοντας υπόψη ότι διάφοροι κρατικοί φορείς, όπως η ρωσική, η κινεζική και, σε μικρότερο βαθμό, η τουρκική κυβέρνηση, προσπαθούν να αυξήσουν την επιρροή τους δημιουργώντας και χρησιμοποιώντας πολιτιστικά, εκπαιδευτικά (π.χ. μέσω επιχορηγήσεων και υποτροφιών) και θρησκευτικά ιδρύματα σε όλα τα κράτη μέλη, σε μια στρατηγική προσπάθεια αποσταθεροποίησης της ευρωπαϊκής δημοκρατίας και επέκτασης του ελέγχου στην Ανατολική και Κεντρική Ευρώπη· λαμβάνοντας υπόψη ότι η εικαζόμενη δυσχερής κατάσταση της εθνικής της μειονότητας έχει χρησιμοποιηθεί στο παρελθόν από τη Ρωσία ως δικαιολογία για άμεσες επεμβάσεις σε τρίτες χώρες· ΠΒ. λαμβάνοντας υπόψη ότι υπάρχουν στοιχεία για ρωσικές παρεμβάσεις και χειραγώγηση των πληροφοριών στο διαδίκτυο σε πολλές φιλελεύθερες δημοκρατίες ανά τον κόσμο, μεταξύ των οποίων το δημοψήφισμα για το Brexit στο Ηνωμένο Βασίλειο και οι προεδρικές εκλογές στη Γαλλία και τις ΗΠΑ, και έμπρακτη στήριξη σε εξτρεμιστικά, λαϊκιστικά, αντιευρωπαϊκά κόμματα και ορισμένα άλλα κόμματα και άτομα σε ολόκληρη την Ευρώπη, συμπεριλαμβανομένων, μεταξύ άλλων, της Γαλλίας, της Γερμανίας, της Ιταλίας και της Αυστρίας· λαμβάνοντας υπόψη ότι απαιτείται περισσότερη στήριξη σε έρευνα και εκπαίδευση προκειμένου να κατανοηθεί η ακριβής επιρροή των εξωτερικών παρεμβάσεων σε συγκεκριμένα γεγονότα, όπως το Brexit και η εκλογή του προέδρου Trump το 2016· ΠΓ. λαμβάνοντας υπόψη ότι τα δίκτυα Sputnik και RT που ελέγχονται από το ρωσικό κράτος και εδρεύουν στη Δύση, σε συνδυασμό με δυτικά μέσα ενημέρωσης που ανήκουν εξ ολοκλήρου ή εν μέρει σε ρωσικές και κινεζικές νομικές οντότητες και άτομα, συμμετέχουν ενεργά σε δραστηριότητες παραπληροφόρησης κατά των φιλελεύθερων δημοκρατιών· λαμβάνοντας υπόψη ότι η Ρωσία καταφεύγει στον ιστορικό αναθεωρητισμό, επιδιώκοντας να ξαναγράψει την ιστορία των σοβιετικών εγκλημάτων και προωθώντας τη σοβιετική νοσταλγία στον ευάλωτο πληθυσμό της Κεντρικής και Ανατολικής Ευρώπης· λαμβάνοντας υπόψη ότι οι εθνικοί ραδιοτηλεοπτικοί φορείς στην κεντρική και ανατολική Ευρώπη δυσκολεύονται να ανταγωνιστούν με το τηλεοπτικό περιεχόμενο στη ρωσική γλώσσα, το οποίο χρηματοδοτείται από τη ρωσική κυβέρνηση· λαμβάνοντας υπόψη ότι υπάρχει κίνδυνος μη ισορροπημένης συνεργασίας μεταξύ των κινεζικών και των ξένων μέσων ενημέρωσης, δεδομένου ότι τα κινεζικά μέσα ενημέρωσης αποτελούν φερέφωνο του Κομμουνιστικού Κόμματος της Κίνας εντός της χώρας και στο εξωτερικό· ΠΔ. λαμβάνοντας υπόψη ότι περισσότερα από 500 κέντρα Κομφούκιου έχουν ανοίξει σε ολόκληρο τον κόσμο, μεταξύ των οποίων περίπου 200 στην Ευρώπη, και ότι τα ινστιτούτα Κομφούκιου και οι μαθητικές τάξεις Κομφούκιου χρησιμοποιούνται από την Κίνα ως εργαλείο παρέμβασης εντός της ΕΕ· λαμβάνοντας υπόψη ότι η ακαδημαϊκή ελευθερία υπόκειται σε αυστηρούς περιορισμούς στα ινστιτούτα Κομφούκιου· λαμβάνοντας υπόψη ότι πανεπιστήμια και εκπαιδευτικά προγράμματα αποτελούν στόχο τεράστιας ξένης χρηματοδότησης, κυρίως από την Κίνα ή το Κατάρ, όπως το Πανεπιστήμιο Fudan στη Βουδαπέστη· ΠΕ. λαμβάνοντας υπόψη ότι η ΕΕ δεν διαθέτει επί του παρόντος τα απαραίτητα εργαλεία για να αντιμετωπίσει την άγρα μελών της ελίτ και να καταπολεμήσει τη δημιουργία διαύλων επιρροής, μεταξύ άλλων εντός των θεσμικών οργάνων της ΕΕ· λαμβάνοντας υπόψη ότι οι ικανότητες αντίληψης της κατάστασης και τα μέσα αντικατασκοπείας παραμένουν σπάνια σε επίπεδο ΕΕ, ενώ υπάρχει μεγάλος βαθμός εξάρτησης από την προθυμία εθνικών φορέων να κοινοποιούν πληροφορίες· Αποτροπή, καταλογισμός και συλλογικά αντίμετρα, συμπεριλαμβανομένων των κυρώσεων ΠΣΤ. λαμβάνοντας υπόψη ότι η ΕΕ και τα κράτη μέλη της δεν διαθέτουν επί του παρόντος ειδικό καθεστώς κυρώσεων για εξωτερικές παρεμβάσεις και εκστρατείες παραπληροφόρησης που ενορχηστρώνονται από ξένους κρατικούς φορείς, γεγονός που σημαίνει ότι οι εν λόγω παράγοντες μπορούν να υποθέτουν με ασφάλεια ότι οι εκστρατείες αποσταθεροποίησης που εξαπολύουν κατά της ΕΕ δεν θα έχουν συνέπειες για τους ίδιους· ΠΖ. λαμβάνοντας υπόψη ότι η διασφάλιση ότι υπάρχει σαφής καταλογισμός για επιθέσεις παραπληροφόρησης και προπαγάνδας, μεταξύ άλλων με τη δημόσια κατονομασία των δραστών, των χορηγών τους και των στόχων που επιδιώκουν να επιτύχουν, καθώς και η μέτρηση των επιπτώσεων των εν λόγω επιθέσεων στο στοχευμένο κοινό, αποτελούν τα πρώτα βήματα προς την αποτελεσματική καταπολέμηση τέτοιου είδους ενεργειών· ΠΗ. λαμβάνοντας υπόψη ότι η ΕΕ θα πρέπει να ενισχύσει τα αποτρεπτικά εργαλεία της, καθώς και τα εργαλεία καταλογισμού τέτοιων επιθέσεων και κατηγοριοποίησης της φύσης τους ως αντίθετων ή όχι προς το διεθνές δίκαιο, με στόχο την καθιέρωση αποτελεσματικού συστήματος κυρώσεων ούτως ώστε οι κακόβουλοι ξένοι παράγοντες να υποχρεωθούν να πληρώσουν το κόστος των αποφάσεών τους και να επωμισθούν τις συνέπειες· λαμβάνοντας υπόψη ότι η στόχευση σε μεμονωμένα άτομα ενδέχεται να μην επαρκεί· λαμβάνοντας υπόψη ότι θα μπορούσαν να χρησιμοποιούνται άλλα εργαλεία, όπως μέτρα που αφορούν το εμπόριο, προκειμένου να προστατεύονται οι ευρωπαϊκές δημοκρατικές διαδικασίες έναντι κρατικά χρηματοδοτούμενων υβριδικών επιθέσεων· λαμβάνοντας υπόψη ότι τα αποτρεπτικά μέτρα πρέπει να εφαρμόζονται διαφανώς με όλες τις δέουσες εγγυήσεις· λαμβάνοντας υπόψη ότι οι υβριδικές επιθέσεις είναι ρυθμισμένες έτσι ώστε να πέφτουν σκόπιμα κάτω από το όριο του άρθρου 42 παράγραφος 7 της Συνθήκης για την Ευρωπαϊκή Ένωση (ΣΕΕ) και του άρθρου 5 του Βορειοατλαντικού Συμφώνου·